Document ID: 32014R1147

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1147/2014 ΤΗΣ ΕΠΙΤΡΟΠΉΣ
της 23ης Οκτωβρίου 2014
σχετικά με την τροποποίηση του κανονισμού (ΕΚ) αριθ. 2368/2002 του Συμβουλίου για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 2368/2002 του Συμβουλίου, της 20ής Δεκεμβρίου 2002, για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών (1), και ιδίως το άρθρο 20,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 2368/2002 περιλαμβάνει τους συμμετέχοντες στο σύστημα πιστοποίησης της διαδικασίας Κίμπερλυ (ΔΚ), καθώς και τις ορισθείσες αρμόδιες αρχές τους.
(2)
Στις 8 Οκτωβρίου 2014 η προεδρία της ΔΚ εξέδωσε ανακοίνωση σχετικά με την παράγραφο 13 του ψηφίσματος του Συμβουλίου Ασφαλείας των Ηνωμένων Εθνών 2153 (2014) για τη λήξη των μέτρων πρόληψης της εισαγωγής από οποιοδήποτε κράτος όλων των ακατέργαστων διαμαντιών από την Ακτή Ελεφαντοστού. Η ανακοίνωση της προεδρίας της ΔΚ καλούσε όλους τους συμμετέχοντες να προβούν στις δέουσες ενέργειες για την επανεκκίνηση του εμπορίου ακατέργαστων διαμαντιών με την Ακτή του Ελεφαντοστού. Ο κατάλογος των συμμετεχόντων στο παράρτημα II θα πρέπει, επομένως, να αναθεωρηθεί.
(3)
Επιπλέον, η διεύθυνση του σημείου επαφής της Καμπότζης στο παράρτημα II θα πρέπει να επικαιροποιηθεί.
(4)
Το παράρτημα II του κανονισμού (ΕΚ) αριθ. 2368/2002 θα πρέπει να τροποποιηθεί αναλόγως.
(5)
Για να διασφαλιστεί η αποτελεσματικότητα των μέτρων που προβλέπονται στον παρόντα κανονισμό, ο κανονισμός θα πρέπει να τεθεί σε ισχύ πάραυτα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 2368/2002 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Οκτωβρίου 2014.

Labels: 3
14
18